Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д. М. од Скопје, поднесена против Министерството за животна средина и просторно планирање, по предметот Барање за пристап до информации од јавен карактер, на 05.02.2024 година, го донесе следното

**Р Е Ш Е Н И Е**

1. Жалбата изјавена од Д. М. од Скопје, поднесена против Министерството за животна средина и просторно планирање, заведена во Агенцијата под бр.08-15 на 23.01.2024 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д. М. од Скопје, како што е наведено во Жалбата, на 20.12.2023 година поднел Барање за пристап до информации од јавен карактер до Министерството за животна средина и просторно планирање, со кое побарал по е-маил да му се достави електронски запис од следните информации:

„1. Вашиот образложен предлог доставен до Владата согласно кој е донесена одлука за започнување на постапката за доделување на концесијата;

2. Водостопанската основа на Република Северна Македонија согласно кој требал да биде изработен предлогот од точка 1;

3. Планот за управување со речниот слив на реката Црна согласно кој требал да биде изработен предлогот од точка 1;

........

37. Со оглед дека одлуката е донесена на 14 декември 2023 година, а ако е поднесена жалба на истата, бараме да ни се достави изворниот текст на жалбата на англиски јазик со датумот на поднесувањето на истата;

38. Кога е крајниот рок за одлучување по евентуално доставената жалба од страна на Државната комисија за жалби по јавни набавки.“.

Имателот на информации постапувајќи по наведеното барање на 26.12.2023 година до Барателот доставил е-маил, со кој го известува Барателот дека: „одговорот на ова Барање...ќе Ви се достави по завршување на целокупната Постапка и подпостапки поврзани со изборот на најповолна понуда за доделување концесија на вода за производство на ел.енергија од цех на Црна Река“.

Незадоволен од наведеното Известување, Барателот на информации на 23.01.2024 година, во законски предвидениот рок поднесе Жалба до Агенцијата, заведена во Агенцијата под бр.08-15.

Агенцијата со допис бр.08-15 од 23.01.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 25.01.2024 година по електронски пат до Агенцијата достави е-маил, во кој е наведено: „..Жалбите се испратени до соодветната организациона единица во Министерството која ќе ги подготви документите кои изворно се изработени од страна на Министерството и истите ќе се достават до барателот и до Правниот консултант ангажиран од страна на Владата (Lexia) за да одговори на останатите прашања.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето на Барателот, со тоа што наместо да одговори со електронски допис до Барателот, бил должен да донесе Решение.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 од Законот за слободен пристап до информации до јавен карактер.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржани елементи наведени во член 88 од Законот за општата управна постапка.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 18, истиот е должен да ја информира јавноста со објавување на целокупната документација за јавните набавки, за концесиите и за договорите за јавно-приватно партнерство.

Агенцијата исто така му укажува на Имателот на информации, дека доколку сметал дека бараната информација е обемна можел да го користи член 22 од Законот за слободен пристап до информации од јавен карактер, каде се наведува: „во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето.“

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**